Paștele la Vatican. Mesajul transmis de Papa Francisc după ce a împărțit lumina: "Să nu ne pierdem speranța“.
Papa Francisc a oficiat slujba de Înviere din bazilica Sfântul Petru. 200 de credincioși au fost prezenți. După ce a împărțit lumina, Suveranul Pontif a avut și un mesaj.
E al doilea Paște în format restrâns și la Vatican. Acolo unde, aseară, Papa Francisc a oficiat slujba de Înviere din bazilica Sfântul Petru în prezența a doar 200 de credincioși. Și mult mai devreme decât de obicei, din cauza restricțiilor. După ce a împărțit lumina, Suveranul Pontif a avut și un mesaj. De pace, desigur. "În aceste luni întunecate ale pandemiei, să-l ascultăm pe Domnul în timp ce El ne invită să o luăm de la început și să nu ne pierdem niciodată speranța“, a transmis Papa Francisc.Slujba din prima zi de Paște va începe la ora 11, ora României, la altarul Catedralei Sf. Petru. După Sfânta Liturghie, Papa Francisc va transmite tradiţionalul mesaj pascal şi binecuvântarea "Urbi et Orbi". Astăzi, peste două miliarde de romano-catolici, unitarieni, reformați și evanghelici din întreaga lume sărbătoresc Învierea Mântuitorului. Iar un milion și jumătate dintre aceștia sunt cetățeni români.